钦定古今图书集成/明伦汇编/氏族典/第392卷 > 李濬
## 钦定古今图书集成/明伦汇编/氏族典/第392卷 > 李濬

按《宋史潘美传》：“李超子濬，字德渊，中进士，累擢秘书，
知康州。咸平中，入为刑部详覆，御史台推直官，屡上
书言事，迁开封府推官，赐绯鱼。景德初，拜虞部员外
郎兼侍御史知杂事，赐金紫。从幸澶渊，颇上疏言便
宜。师还，命与陈尧咨安抚河北。逾年，判吏部铨。濬居
宪府未再岁，帝宠待之，擢枢密直学士。宰相王旦言
‘濬虽有剸剧才，然骤历清切，时望未允’。”真宗曰：“朕业
已许之矣。”寻知开封，能检察隐微，京师称之。累迁至
右司郎中，出知泰州，暴疾卒。濬与李宗谔同岁同月
后一日生，其卒也亦后一日，众以为异。